b'\n_START_ARTICLE_\nBeatrika Nizozemska\n_START_SECTION_\nOtro\xc5\xa1tvo in izobra\xc5\xbeevanje\n_START_PARAGRAPH_\nPrincesa Beatrix Wilhelmina Armgard Oransko-Nassauska je najstarej\xc5\xa1a od \xc5\xa1tirih h\xc4\x8dera kraljice Julijane in njenega mo\xc5\xbea princa Bernharda. Rodila se je 31. januarja 1938 v pala\xc4\x8di Soestdijk v Baarnu, na Nizozemskem. Ima tri sestre: princeso Ireno (roj. 1939), princeso Margriet (roj. 1943) in princeso Christino (roj. 1947). Beatrika je bila kr\xc5\xa1\xc4\x8dena 12. maja 1938 v veliki cerkvi v Haagu. Njeni botri so: kralj Leopold III. Belgijski; princesa Alica, grofica Athlonska; Elizabeta, princesa Erbach-Sch\xc3\xb6nber\xc5\xa1ka; in grofica Allene de Kotzebue.Njeni mlaj\xc5\xa1i sestri Irene in Christina sta izgubili svojo pripadnost kraljevi hi\xc5\xa1i in bili izklju\xc4\x8deni iz nasledstva na prestol, ker sta se poro\xc4\x8dili brez soglasja nizozemskega parlamenta in se spreobrnili v katoli\xc5\xa1ko vero. Beatrikina sestra Margriet je trenutno osma v vrsti na prestol._NEWLINE_Javnost je s \xc5\xa1tevilnimi uli\xc4\x8dnimi festivali veselo navijala in pozdravljala mladi del kraljeve dru\xc5\xbeine. Ko so maja 1940 nem\xc5\xa1ke oboro\xc5\xbeene sile okupirale Nizozemsko, je kraljeva dru\xc5\xbeina v strogi tajnosti pobegnila v Veliko Britanijo. Iz Londona je kraljica Viljemina skupaj s svojim zetom princem Bernhardom koordinirala nizozemski upor, medtem ko je njena h\xc4\x8derka kraljica Julijana s svojimi otroci emigrirala v Ottawo v Kanadi, kjer je Beatrika obiskovala osnovno \xc5\xa1olo. Dru\xc5\xbeina je \xc5\xbeivela v rezidenci Stornoway (zdaj je to rezidenca prvaka opozicije v kanadskem parlamentu). Druga Beatrikina sestra, princesa Margriet, se je rodila v Ottawi leta 1943. Med emigracijo v Kanadi je Beatrika hodila v vrtec, nato pa \xc5\xa1e v osnovno \xc5\xa1olo Rockcliffe Park. 5. maja 1945 so se nem\xc5\xa1ke enote na Nizozemskem predale. Dru\xc5\xbeina se je na Nizozemsko vrnila 2. avgusta 1945. Po svoji vrnitvi na Nizozemsko leta 1945 je nadaljevala izobra\xc5\xbeevanje na napredni \xc5\xa1oli De Werkplaats v Bilthovnu. Beatrikina tretja sestra princesa Christina se je rodila leta 1947. 6. septembra je njena mati Wilhelmina postala kraljica Nizozemske, Beatrika pa tako njena prestolonaslednica pri desetih letih._NEWLINE_Princesa Beatrika se je 31. januarja 1956, na svoj 18. rojstni dan, pridru\xc5\xbeila dr\xc5\xbeavnem svetu kot uradna prestolonaslednica. Istega leta je za\xc4\x8dela \xc5\xa1tudij na Univerzi v Leidnu. V svojih prvih letih je na univerzi \xc5\xa1tudirala sociologijo, sodno prakso, ekonomijo, parlamentarno zgodovino in ustavno pravo. Med \xc5\xa1tudijem je obiskovala tudi predavanja o kulturi Surinama in Nizozemskih Antilov, ustanovni listini Kraljevine Nizozemske, mednarodnih zadevah, mednarodnem pravu, zgodovini in evropskem pravu._NEWLINE_Princesa je obiskala tudi razli\xc4\x8dne evropske in mednarodne organizacije v \xc5\xbdenevi, Strasbourgu, Parizu in Bruslju. Bila je tudi aktivna \xc4\x8dlanica VVSL (Unije za \xc5\xa1tudentke v Leidnu). Poleti 1959 je opravila predhodni preizkus o pravu in dve leti kasneje je pridobila pravno diplomo.\n_START_SECTION_\nOstalo\n_START_PARAGRAPH_\nMed kralji\xc4\x8dino parado 30. aprila 2009 je Karst Tates drvel proti odprtemu avtobusu, v katerem so se med prazni\xc4\x8dno parado v mestu Apeldoorn na zahodu Nizozemske peljali kraljica in njena dru\xc5\xbeina. Voznik se je pri tem zaletel v mno\xc5\xbeico ob cesti, pri \xc4\x8demer je ubil sedem ljudi in jih deset po\xc5\xa1kodoval. Kralji\xc4\x8dina dru\xc5\xbeina je na avtobusu zgro\xc5\xbeeno opazovala grozljivo dogajanje. Kraljica Beatrika je po grozljivem dogodku prek televizijskih zaslonov nagovorila narod. Kot je dejala, je bila globoko pretresena in u\xc5\xbealo\xc5\xa1\xc4\x8dena zaradi incidenta. Po njenih besedah je nedoumljivo, da se je kaj takega lahko zgodilo. Vsem po\xc5\xa1kodovanim in svojcem umrlih je kraljica izrazila globoko so\xc5\xbealje. Vsa praznovanja ob nacionalnem prazniku pa je odpovedala. Voznik je \xc5\xbeelel izvesti napad na kraljico in njeno dru\xc5\xbeino._NEWLINE_Nizozemska kraljeva dru\xc5\xbeina ima veliko delnic v podjetju Royal Dutch Shell. Ob\xc4\x8dasno mediji menijo, da je princesa Beatrika ena izmed najbogatej\xc5\xa1ih \xc5\xbeensk na svetu in njeno premo\xc5\xbeenje je ocenjeno med 250 milijoni in 2.5 milijard evri. To je leta 2003 njen o\xc4\x8de Bernhard zanikal, zato premo\xc5\xbeenje dru\xc5\xbeine Orange-Nassau zna\xc5\xa1a le 250 milijonov dolarjev._NEWLINE_Poleg parka Beatrixpark v Amsterdamu so \xc5\xa1tevilne javne stavbe, ladje, ulice in trgi poimenovani po njej._NEWLINE_Zaradi svojega nem\xc5\xa1kega o\xc4\x8deta princa Bernharda Lippsko-Biesterfeldskega in nem\xc5\xa1kih prednikov ter tudi svojega nem\xc5\xa1kega mo\xc5\xbea Clausa von Amsberga govori nem\xc5\xa1\xc4\x8dino teko\xc4\x8de.\n_START_SECTION_\nUradne dol\xc5\xbenosti\n_START_PARAGRAPH_\nBeatrika je 30. aprila 1980 postala kraljica, ko je njena mati Julijana abdicirala.\n_START_SECTION_\nVladavina\n_START_PARAGRAPH_\nZ dolgoletno konvencijo mora Beatrika podpisati vsak kos zakonodaje, preden postane zakon. Kot kraljica so bile njene glavne naloge predstavljati kraljestvo v tujini in biti povezujo\xc4\x8da figura doma. Sprejemala je tuje ambasadorje in podeljevala priznanja in medalje. Poleg tega je tudi sprejemala vabila na odprtje razstav, obiskala obletnice, otvoritve mostov itd. Beatrika je bila v \xc4\x8dasu vladanja v medijih redko citirana neposredno, saj je vladna informacijska slu\xc5\xbeba (Rijksvoorlichtingsdienst) imela pogoj za intervjuje, da ne bo citirana. Ta politika je bila uvedena kmalu po njenem ustoli\xc4\x8denju, da bi jo za\xc5\xa1\xc4\x8ditila pred politi\xc4\x8dnimi zapleti, ki bi lahko nastale zaradi pripomb. To ne velja za njenega sina princa Viljema-Aleksandra._NEWLINE_V \xc4\x8dasu svoje vladavine je Beatrika igrala pomembno vlogo pri oblikovanju kabineta; imenovala je informateurja, osebo, ki vodi pogajanja, ki na koncu pripeljejo do oblikovanja vlade. Vendar pa se je to spremenilo leta 2012, od kadar najve\xc4\x8dja stranka v dr\xc5\xbeavah \xc4\x8dlanicah imenuje "izvidnika", ki nato imenuje informateurja.\n_START_SECTION_\nAbdikacija\n_START_PARAGRAPH_\nBeatrika je na ve\xc4\x8der 28. januarja 2013, tri dneve pred svojim 75. rojstnim dnevom, v televizijskem nagovoru narodu objavila, da se odpoveduje prestolu in ga predaja svojemu sinu Viljemu-Aleksandru, princu Oranskemu. Bila je tretja zaporedna nizozemska kraljica, ki je abdicirala, po svoji babici in materi. Zjutraj 30. aprila 2013 je Beatrika podpisala akt o abdikaciji v kraljevi pala\xc4\x8di v Amsterdamu. Prisega novega kralja in s tem tudi njegova umestitev je potekala pred obema domoma nizozemskega parlamenta v desakralizirani Novi cerkvi (Nieuwe Kerk) v Amsterdamu. Po abdikaciji je izgubila svoj naziv kraljice in bo do svoje smrti nosila naziv princesa._NEWLINE_Princesa Beatrika \xc5\xa1e naprej prevzema nekatere kraljeve naloge in je patron mnogih organizacij. Od leta 2014 \xc5\xbeivi v gradu Drakensteyn blizu vasi Lage Vuursche, kjer je \xc5\xbeivela s svojo dru\xc5\xbeino, preden je postala kraljica.'